Eleri Siôn

Cyflwynwraig radio a theledu o Gymru yw Eleri Siôn (ganwyd Eleri Jones, 1971)

Bywgraffiad
Magwyd Siôn ar ffarm yn Neuadd Lwyd, Nyffryn Aeron a mynychodd Ysgol Uwchradd Aberaeron. Ei brawd yw'r actor ac awdur Meilyr Siôn. Roedd eu tad yn ffermwr a bu farw eu mam yn 46 mlwydd oed pan oedd Eleri yn 18 mlwydd oed.

Dechreuodd ei gyrfa fel cantores ac fel cyflwynydd rhaglenni plant. Cymerodd saib o'i hastudiaethau am ddwy flynedd er mwyn cyflwyno rhaglen Chwaraeon i blant o'r enw Cracabant, cyn dychwelyd i astudio ar gyfer ei gradd yn y Gymraeg ym Mhrifysgol Caerdydd.

Ymunodd â chriw Chwaraeon BBC Radio Cymru ym 1995, gan ddod yn y ferch cyntaf i ohebu ar rygbi yn y Gymraeg. Chwareodd rygbi dros glybiau Llanbedr Pont Steffan a Phrifysgol Caerdydd, lle fuodd hi'n gapten am flwyddyn, cyn rhoi'r gorau i chwarae oherwydd anafiadau.

Wedi graddio bu'n gweithio fel Cynhyrchydd gyda chwmni teledu Apollo, ar raglenni megis Noc Noc, Cân i Gymru a Dudley. Dychwelodd at fyd chwaraeon ym 1997 fel is-gynhyrchydd a chyflwynydd Y Clwb Rygbi. Cyflwynodd hefyd gyfres Saith bob Ochr Rygbi y Byd, Gemau'r Gwyddel, Pencampwriaeth pêl-rwyd y byd a phencampwriaeth roller-hockey y byd,  cyn cyd-gyflwyno Camp Lawn gyda Dylan Ebenezer ar BBC Radio Cymru.

Mae Siôn yn un o'r gohebwyr chwaraeon ar raglen newyddion Post Cyntaf ar BBC Radio Cymru. Mae hefyd yn gwneud gwaith achlysurol gyda chwmni teledu Sky fel is-gynhyrchydd/gohebydd ar bencampwriaethau dartiau a pŵl y byd. Cyflwynodd Siôn nifer o raglenni ar S4C, gan gynnwys y rhaglen dalent Wawffactor, ac yn cyflwyno o lwyfan Pafiliwn Eisteddfod yr Urdd, a chyd-gyflwyno cyfresi Y Briodas Fawr gyda Rhodri Owen.

Mae hefyd yn rhan o'r banel ar sioe gêm Jonathan Jonathan Davies ar S4C ac wedi cyflwyno rhaglen sgwrs ei hun sef Cadair Fawr Eleri Sion.

Cyfeiriadau

Categori:Genedigaethau 1971
Categori:Cantorion benywaidd o Gymru
Categori:Cyflwynwyr radio o Gymru
Categori:Cyflwynwyr teledu o Gymru
Categori:Merched yr 20fed ganrif
Categori:Merched yr 21ain ganrif
Categori:Pobl o Aberaeron